Martin Henriksen (DF), 2009-05-19:
Fra Dansk Folkepartis side er vi også glade for, at der nu kommer nogle initiativer på det her område.
Det er jo gået relativt hurtigt.
Jeg synes også, at det vil være på sin plads at sige, at ministeren og ministerens embedsfolk sådan set har gjort et rigtig godt stykke arbejde med at få de forskellige parter på området til at sætte sig ned og så også komme med nogle input til, hvordan vi kan tage nogle initiativer over for unge mennesker, som selvfølgelig lider under, at den økonomiske krise har gjort det vanskeligt at få praktikpladser i virksomhederne.
Det er jo praktikpladser i virksomhederne, som trods alt, når det kommer til stykket, er de bedste praktikpladser.
Med lovforslaget indfører man en ny præmieringsordning bestående af en præmie i prøvetiden på 2.000 kr. månedlig for elever, som har uddannelsesaftaler i henhold til lov om erhvervsuddannelser, og et løntilskud på 30 kr. i timen i prøvetiden for praktikaftaler med elever i henhold til lov om erhvervsgrunduddannelser.
Og så indføres en bonus på 10.000 kr. for videreførelse af uddannelsesaftaler med elever i erhvervsuddannelse efter praktiktidens udløb.
Det følger jo så af den nævnte politiske aftale, hvilket andre har været inde på, at ministeren vil fremsætte lovforslag, og at man også, fordi man skal have det hurtigt igennem Folketinget, vil søge om dispensation for de bestemmelser, der er, sådan at det kan træde i kraft så hurtigt som muligt.
Det her lovforslag træder så i kraft den 1. juni 2009.
Det synes vi er ganske udmærket.
Vi er også fra Dansk Folkepartis side glade for, i modsætning til hvad DA og LO gerne vil have med, at EGU-eleverne er kommet med.
Og vi er selvfølgelig glade for og kvitterer for, at det endte med, at de rent faktisk kom med i den endelige aftale, og også at andre partier i sidste ende i hvert fald endte med at synes, at det også var en god idé.
For vi kan jo lige så godt benytte muligheden for at hjælpe de unge mennesker, som måske har sværest ved at få en praktikplads, og dem kan vi jo lige så godt give en ekstra hånd, når nu vi er i gang med at kigge på, hvordan vi forhåbentlig kan gøre det lidt lettere for alle unge mennesker på erhvervsuddannelsen at få en praktikplads.
Det er jo sådan, at der cirka er 5.000 praktiksøgende unge mennesker på nuværende tidspunkt.
Det er formentlig steget lidt, siden tallene sidst kom, og vi er selvfølgelig opmærksomme på, at vi løbende skal kigge på initiativer, der kan gøre, at de kan få forbedret deres muligheder for at få en uddannelse.
Jeg synes også, det er værd at nævne, at grundtaksten til nyindgåede uddannelsesaftaler hæves fra 3.200 kr. til 4.000 kr. pr. aftale, og at der også er nogle andre satser, som man går ind og skruer på, så det bliver mere attraktivt for skolerne at lave opsøgende arbejde over for virksomhederne, sådan at de forhåbentlig tager flere lærlinge ind.
Vi synes også, det er rigtig godt, at regeringen har forpligtet sig til i forbindelse med kommuneforhandlingerne i foråret i år at drøfte, om det er muligt ekstraordinært at øge antallet af kommunale praktikpladser bl.a. gennem en forøgelse af praktikpladser på social- og sundhedsuddannelserne og den pædagogiske assistentuddannelse.
Vi håber, at det også kan bidrage til, at flere unge mennesker får en uddannelse.
Så er vi selvfølgelig også fra Dansk Folkepartis side villige til at kigge på andre elementer ud over det her lovforslag, som forhåbentlig kan gøre, at den økonomiske krise bliver så mild som overhovedet muligt for de unge på erhvervsuddannelserne.
Vi støtter.